ས་སུ་པྲྃ་སེར་པོ་ནས། ལྷ་མོ་ལྔར་གྱུར་པ་ནི། དབུས་སུ་སོ་སོར་འབྲང་མ་སོགས་ནས། འོད་དཔག་མེད་ཀྱིས་དབུར་བརྒྱན་པར་གྱུར་བར་བདག་བསྐྱེད་བཞིན་བྱ། ཡེ་ཤེས་པ་སྤྱན་འདྲེན་སྐབས་དཀྱིལ་འཁོར་གྱི་དྲུང་ནས་མེ་ཏོག་ཕོར་པ་བླངས། ཛཿཧཱུྃ་སོགས་དང་། མེ་ཏོག་ཚོམ་གཅིག་མེ་ལ་དོར། དེ་ནས་མཆོད་པ་རྣམས་བསང་སྦྱང་། བྱིན་རླབས་སྤྱི་ལྟར་བྱ། ཨོཾ་སརྦ་ཏ་ཐཱ་ག་ཏ་པཉྩ་རཀྵ་དེ་བ་ཙཀྲ་མཎྜ་ལ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། དེ་བཞིན་དུ་ཨརྒྷཾ་གྱི་གནས་སུ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱ། ཤབྡ་ཞེས་པ་རྣམས་བཅུག་ལ་མཆོད། སོ་སོར་འབྲང་དང་སྟོང་ཆེན་རབ་འབྱམས་དང་། །རྨ་བྱ་ཆེན་མོ་གསང་སྔགས་རྗེས་སུ་འབྲང་། །བསིལ་བའི་ཚལ་ཏེ་ཡེ་ཤེས་ལྔ་ཡི་སྐུ། །གཟུངས་སྔགས་རྒྱལ་མོ་ལྔ་ལ་ཕྱག་འཚལ་བསྟོད། །ཅེས་བརྗོད། བཅོམ་ལྡན་འདས་མ་ལྔའི་ཐུགས་ཀ་ནས་ཡེ་ཤེས་ཀྱི་མེ་འབར། བསྒྲུབ་བྱ་འདི་རྣམས་ཀྱི་ནད་གདོན་བར་ཆད་ཐམས་ཅད་བསྲེགས་པར་གྱུར། རྡོ་རྗེས་རིན་ཆེན་ཕུག་པ་དང་། །མེ་ཡིས་བུད་ཤིང་བསྲེག་པ་དང་། །རླུང་གིས་སྤྲིན་རྣམས་གཏོར་བ་དང་། །ཉི་མས་ནགས་ཚལ་སྐེམས་བྱེད་དང་། །བདེན་པའི་ཚིག་ནི་འདི་དག་གིས། །བྱད་སྟེམས་ལས་རྣམས་ཚིག་པར་ཤོག །སརྦ་བནྡྷ་ཀཱ་ཁོར་དྷ་ཛྭ་ལཱ་ཡ་སྭཱ་ཧཱ། དང་པོར་ལྷ་མོ་ལྔའི་སྙིང་པོའི་མཐར། ཨོཾ་ཨགྣ་ཡེ་སྭཱ་ཧཱ། ཞེས་བཏགས་པས་མར་ཁུ་ཕུལ། འདི་དགང་བླུགས་ཀྱིས་ཕུལ་ན་ལེགས་མོད། མ་འབྱོར་ན་སྣོད་ཅི་བདེ་བས་ཕུལ། སྔགས་ལྔ་པོ་དེ་ཉིད་ཀྱིས་ཡམ་ཤིང་ཡང་ཕུལ། དེ་ནས་སློབ་དཔོན་གྱིས་འབྲུ་སྣ་ཚོགས་ནས་འབྲུ་ཚོམ་རེ་འབུལ་བ་དང་། མཆོད་གཡོག་པས་སྔར་གྱི་ཚོན་སྐུད་ཀྱི་རོ་དེ་དུམ་བུ་མང་པོར་གཏུབས། ཚོ་ཉི་ཤུ་རྩ་གཅིག་ཏུ་བཅོས་ནས། ཚོན་སྐུད་ཚོ་རེ་དང་། ཆངས་བུ་རེ་ལག་པ་གཡས་གཡོན་སོ་སོར་བཟུང་ནས། བསྒྲུབ་བྱ་ལ་བསྐོར་བའི་ཚུལ་བྱས་ནས་མེ་ལ་འབུལ་ཞིང་། སྔགས་ལྔ་པོ་ལན་ཉི་ཤུ་རྩ་གཅིག་བརྗོད་པའམ། བསྡུ་ན་དང་པོར་སྔགས་ལྔ་པོ་ཚར་གཅིག་གི་མཐར། བསྒྲུབ་བྱ་ཆེ་གེ་མོའི་ནད་གདོན་སྡིག་སྒྲིབ་བྱད་ཀ་རྦོད་གཏོང་མི་མཐུན་པའི་ཕྱོགས་ཐམས་ཅད་ཚིག་པར་གྱུར་ཅིག ཤཱནྟིཾ་ཀུ་རུ་སྭཱ་ཧཱ། ཞེས་བཏགས་པ་ཚར་གཅིག་དང་། དེ་རྗེས་མ་ཎི་དྷ་རཱི་ཁོ་ན་ལ་ལས་སྔགས་དེ་ཉིད་བཏགས་པ་ཉི་ཤུ་འབུལ། གང་དག་སངས་རྒྱས་རང་སངས་རྒྱས། །ཞེས་པ་ནས། ཀཱ་ཁོརྡྷ་ཛྭ་ལཱ་ཡ་སྭཱ་ཧཱ། བསྒྲུབ་བྱ་ཆེ་གེ་མོའི་ནད་དང་ནས། མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་མེ་དང་བསྒྲུབ་བྱ་ལ་བུམ་ཆུ་གཏོར། མེའི་དབལ་ཞི་བར་གྱུར། གོང་བཞིན་མར་དང་ཡམ་ཤིང་ཕུལ། མཆོད་བསྟོད་བསྡུས་པ་ཞིག་དང་། དེ་རྗེས་སྤྲོ་ན་འདོད་གསོལ་རྒྱས་པ་བྱ། བསྡུ་ན་སྐབས་འདིར་འདོད་གསོལ་མེད་ཀྱང་ཆོག ཡིག་བརྒྱ་བཟོད་གསོལ་སྤྱི་དང་འདྲ། ཡེ་ཤེས་པ་མདུན་བསྐྱེད་ཀྱི་ཐུགས་ཀར་ཐིམ་ཞེས། མེ་ཏོག་གི་སྣོད་མེ་ལ་བསྐོར་ནས་དཀྱིལ་འཁོར་གྱི་མདུན་དུ་བཞག དཀྱིལ་འཁོར་ལ་མེ་ཏོག་གཏོར། དམ་ཚིག་པ་རང་གི་སྙིང་གར་ཐིམ། ཛཿཧཱུྃ་བཾ་ཧོཿ དེ་ནས་ཁྲུས་བྱ་བའི་ཐོག་མར་དཀྱིལ་འཁོར་པ་ལ་ལྷ་ཁྲུས། སྐུ་ཕྱི། གོས་འབུལ་བའི་བར་སྤྱི་ལྟར་བྱ། ཁྲུས་ཆུ་དེ་ལས་བུམ་དུ་བླུགས་པ་སློབ་དཔོན་གྱིས་ཐོགས་ཏེ་ཐོག་མར་ཀུ་ཤས་བུམ་ཆུ་བླངས་ཏེ་བསྒྲུབ་བྱའི་སྤྱི་བོ་ནས་གཏོར། དེ་རྗེས་ཁྲུས་བྱར་གཞུག་ཅིང་། སྔགས་ལྔ་པོ་ཚར་གཅིག་གི་མཐར། སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ནད་ཐམས་ཅད། གདོན་ཐམས་ཅད། རིམས་ཐམས་ཅད། ཉེ་བར་འཚེ་བ་ཐམས་ཅད། འཁོན་ཐམས་ཅད། གྲིབ་དང་མི་གཙང་བ་ཐམས་ཅད། བྱད་ཀ་ཐམས་ཅད། བྱུར་ཐམས་ཅད། སྐལ་བ་ངན་པ་ཐམས་ཅད། གཞན་གྱིས་མཐུ་གཏད་སྦྱོར་བ་ངན་པ་བྱས་པ་ཐམས་ཅད། རྦོད་གཏོང་ཐམས་ཅད། རོ་ལངས་ཀྱི་ལས་ཐམས་ཅད། གདོན་གྱི་ལས་ཐམས་ཅད། མནན་པ་དང་འཆིང་བའི་ལས་ཐམས་ཅད། བསྲེགས་པ་དང་ཕུར་བུས་བཏབ་པ་ཐམས་ཅད། སེམས་གཡེང་བ་དང་སྒྱུར་བར་བྱེད་པ་ཐམས་ཅད། སྔགས་དང་རྫས་ངན་པ་བྱས་པ་ཐམས་ཅད། འཁྲུལ་འཁོར་དང་མཁྱུད་དཔྱད་ངན་པ་ཐམས་ཅད། བཟའ་ཉེས་དང་འགོམ་ཉེས་ལ་སོགས་པ་ཐམས་ཅད། གཞན་གྱིས་ལས་ངན་པ་བྱས་པ་ཐམས་ཅད། རྨི་ལམ་ངན་པ་དང་མཚན་མ་ངན་པ་ཐམས་ཅད། ལྟས་ངན་པ་ཐམས་ཅད། བཀྲ་མི་ཤིས་པ་ཐམས་ཅད། ལོ་ཀེག་ཟླ་ཀེག་ཞག་ཀེག་དུས་ཀེག་ཐམས་ཅད། ཆག་ཆེ་ཉམ་ང་ཐམས་ཅད། སྔོན་གྱི་ལས་ལས་གྱུར་པ་དང་། འཕྲལ་གྱི་རྐྱེན་ལས་གྱུར་པའི་གནོད་པ་ཐམས་ཅད། དུས་མ་ཡིན་པར་འཆི་བ་ཐམས་ཅད། མཚན་མོ་ནག་མོའི་གདོན་ཐམས་ཅད། དུས་ཀྱི་ཞགས་པ་ཐམས་ཅད། གཤིན་རྗེའི་ཕོ་ཉ་ཐམས་ཅད། བགེགས་དང་ལོག་པར་འདྲེན་པ་ཐམས་ཅད། གཟའ་དང་རྒྱུ་སྐར་གྱི་གནོད་པ་ཐམས་ཅད། རྒྱལ་པོ་དང་ཐེའུ་རང་གི་གནོད་པ་ཐམས་ཅད། བཙན་དང་མུའི་གནོད་པ་ཐམས་ཅད། བདུད་དང་མདངས་འཕྲོག་གི་གནོད་པ་ཐམས་ཅད། ཀླུ་དང་ས་བདག་གི་གནོད་པ་ལ་སོགས་པ་མདོར་ན་མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། དེ་ནས་དུག་ཞི་བར་བྱེད་པ་ནི། སངས་རྒྱས་རྣམས་ཀྱི་གཟི་བརྗིད་དང་། །རང་རྒྱལ་དག་གི་གཟི་བརྗིད་དང་། །དགྲ་བཅོམ་རྣམས་ཀྱི་མཐུ་དག་དང་། །གསང་སྔགས་འཛིན་པ་ཐམས་ཅད་དང་། །ཤཱ་རིའི་བུ་ཡི་ཤེས་རབ་དང་། །མཽ་གལ་བུ་ཡི་རྫུ་འཕྲུལ་དང་། །མ་འགགས་པ་ཡི་མིག་དང་ནི། །འོད་སྲུང་སྦྱངས་པའི་ཡོན་ཏན་དང་། །ཀཽཎྜི་ནྱ་ཡི་སྔར་ཐོབ་དང་། །ཀུན་དགའ་བོ་ཡི་ཐོས་པ་དང་། །ཚངས་པ་ལྷ་ཡི་བྱམས་པ་དང་། །བརྒྱ་བྱིན་གྱི་ནི་དབང་རྣམས་དང་། །འཇིག་རྟེན་སྐྱོང་བའི་ཡུལ་རྣམས་དང་། །དབང་ཕྱུག་ཆེན་པོའི་སྟོབས་རྣམས་དང་། །སྡེ་དཔོན་རྣམས་ཀྱི་མཐུ་དག་དང་། །འཕྲོག་མའི་གཟི་བརྗིད་རྫུ་འཕྲུལ་དང་། །དེ་དག་རྣམས་ཀྱི་མཐུ་དང་གཟིས། །བསྒྲུབ་བྱའི་དུག་ནི་དུག་མེད་ཤོག །དུག་མེད་དུག་རྣམས་འཇིག་བྱེད་ཤོག །སྱཱདྱ་ཐེད་ན། ཧ་རི་ཀེ་ཤི་ན་ཀི་ལི། ཨེ་ཧེ་རེ། ཨ་མ་རེ། ཨཎྜ་རེ། པཎྜ་རེ། ཀེ་ཊ་ཀེ ཀེ་ཡཱུ་རེ། ཧ་སེ་ཧ་སེ་ཧ་སེ། ཁ་སེ་ཁ་སེ་ཁ་སེ། ཁ་རཾ་གེ མ་རུ་ག་ཧ་ཎེ་སྭཱ་ཧཱ། མུ་མུཀྵ་སྭཱ་ཧཱ། ཧི་ལེ་སྭཱ་ཧཱ། མི་ལེ་སྭཱ་ཧཱ། འབྲས་དང་རྨ་དང་ཤུ་བ་དང་། །གཡན་པ་དང་ནི་འབྲུམ་བུ་དང་། །ལྷོག་པ་དག་དང་གཡའ་བ་ནི། །བདུན་པ་ལགས་ཏེ་རབ་ཏུ་བཅོམ། །འདོད་ཆགས་ཞེ་སྡང་གཏི་མུག་རྣམས། །འདི་དག་འཇིག་རྟེན་དུག་གསུམ་ཡིན། །སངས་རྒྱས་བཅོམ་ལྡན་དུག་མི་མངའ། །སངས་རྒྱས་གཟི་ཡིས་དུག་བཅོམ་མོ། །དེ་བཞིན། བཅོམ་ལྡན་དམ་ཆོས༴ འཕགས་པའི་དགེ་འདུན༴ ཅེས་འདོན་པ་སྤོའོ། །ས་ནི་དུག་གི་ཕ་ཡིན་ཏེ། །ས་ནི་དུག་གི་མ་ཡང་ཡིན། །བདེན་པའི་བདེན་ཚིག་འདི་ཡིས་སུ། །དུག་གསུམ་ས་ཡི་ནང་དུ་སོང་། །དེ་བཞིན་ཆུ་མེ་རླུང་རྣམས་ལའང་འདོན་པ་སྤོའོ། །དེ་ནས་བྱབས་པ་ནི། བྱབས་པའི་རྫས་བདུན་དུ་གྲགས་པ། ཀུ་ཤ། རྨ་བྱའི་མདོངས། བྱ་རོག་གི་དོང་རུ། ཡུངས་ཀར་གོང་བུ། མེ་ལོང་། རལ་གྲི། དར་ཚོན་སྣ་ལྔ་རྣམས་ལག་ཏུ་ཐོགས། སྔར་གྱི་ཁྲུས་སྡེར་དྲི་ཁུ་དང་བཅས་པའི་ནང་དུ་གླུད་གཟུགས་གཅིག་བཅུག བསྒྲུབ་བྱའི་ཁ་རུ་བུམ་ཆུ་ཅུང་ཟད་འཛིན་དུ་བཅུག་ལ། སྔགས་ཐུང་ལྔ་པོའི་མཐར། སྡིག་པ་དང་སྒྲིབ་པ་ཐམས་ཅད་ཨ་པ་ནཱ་ཡ་སྭཱ་ཧཱ། ཞེས་སོགས་གོང་དང་འདྲ་བ་ལས་ཤཱནྟིཾ་ཀུ་རུ་ཞེས་པའི་སར་ཨ་པ་ནཱ་ཡ་ཞེས་འདོན་པ་སྤོས་ལ། བྱབས་པའི་ཐ་མར་བསྒྲུབ་བྱ་ཉིད་ཀྱི་ནད་གདོན་སྡིག་སྒྲིབ་མི་མཐུན་པའི་ཕྱོགས་ཕྲ་ཞིང་ཕྲ་བ་རུས་ལ་ཞེན་པ་ཐམས་ཅད་ནག་བུན་གྱིས་སྐྱུགས་ནས་ཀླུད་གཟུགས་ལ་ཐིམ་པར་མོས་ཤིག་བྱས་ལ། ཁ་ནང་བུམ་ཆུ་གླུད་གཟུགས་ལ་ཕོ། སློབ་དཔོན་སྐད་ཅིག་གིས་ཁྲོ་བོ་ཆེན་པོ་གཤིན་རྗེ་གཤེད། རལ་གྲི་དང་ཞགས་པ་འཛིན་པའི་སྐུར་གྱུར། ན་མོ་སངས་རྒྱས་ཀྱི་བཀའ་བདེན་པ་ཞེས་པ་ནས། བདེན་པའི་བྱིན་གྱིས་བརླབས་ཀྱིས། རྡོ་རྗེ་སློབ་མའམ་བསྒྲུབ་བྱ་འདི་དག་ལ་གནོད་པར་བྱེད་པའི་འབྱུང་པོ་གདོན་བགེགས་ལོག་འདྲེན་མི་མཐུན་པར་བྱེད་པ་ཐམས་ཅད་སའི་ཕྱོགས་འདིར་མ་གནས་པར་གཞན་དུ་སོང་ཞིག་ཅེས་ཡུངས་ཀར་གྱིས་བྲབ། གུ་གུལ་གྱིས་བདུག དྲག་སྔགས་དང་རོལ་ཆེན་གྱིས་མཚམས་གཅད་དོ། །ཁྲུས་ཁུ་དང་གླུད་གཟུགས་ཆུ་བོའམ་བཞི་མདོར་བསྐྱལ། དེ་ནས་རྒྱལ་བ་བརྗོད་པ་ནི། སངས་རྒྱས་རྣམས་ནི་བདུད་ལས་རྒྱལ། །ཆོས་ནི་ཆོས་མ་ཡིན་ལས་སོ། །དགེ་འདུན་མུ་སྟེགས་རྣམས་ལས་རྒྱལ། །དབང་པོ་ལྷ་མིན་རྣམས་ལས་རྒྱལ། །ལྷ་མིན་ཟླ་བ་ལས་རྒྱལ་ལོ། །ནམ་མཁའ་ལྡིང་ནི་རྒྱ་མཚོ་ལས། །མེ་ནི་ཤིང་རྣམས་ཀུན་ལས་རྒྱལ། །ཆུ་ནི་མེ་ལས་རྒྱལ་བར་གྱུར། །རླུང་ནི་སྤྲིན་ལས་རྣམ་པར་རྒྱལ། །རྡོ་རྗེ་ཡིས་ནི་རིན་ཆེན་ཕུག །ལྷ་རྣམས་བདེན་པར་རབ་ཏུ་གནས། །ས་ཡང་བདེན་པར་གནས་པ་ལགས། །སངས་རྒྱས་དང་ནི་ཆོས་ཀྱང་བདེན། །བདེན་པས་རྒྱལ་གྱུར་རྫུན་མ་མགལ། །སྡིག་པ་ཐམས་ཅད་རབ་ཏུ་ཕམ། །ཕྱི་རྒོལ་ཀུན་ལས་རྒྱལ་བར་གྱུར། སྭཱ་ཧཱ། བསྒྲུབ་བྱ་རྣམས་སློབ་དཔོན་གྱི་ལག་གི་རྡོ་རྗེ་ལ་འཇུས་ཏེ། ཨོཾ་ཛ་ཡེ་བི་ཛ་ཡེ་སྭཱ་ཧཱ། ཛ་ཡ་ཛ་ཡ་ཞེས་བརྗོད་ཅིང་གདན་དཀར་པོ་གསར་པ་མེ་ཏོག་དཀར་པོ་གསར་པས་གཏོར་བ་ལ་བཞག དེ་ནས་སྲུང་བ་ནི། སློབ་དཔོན་གྱིས་བསྒྲུབ་བྱའི་གནས་བདུན་དུ་རྡོ་རྗེ་རྒྱ་གྲམ་བཞག་པས། རྡོ་རྗེའི་གོ་བསྐོན་པར་མོས་ཏེ། སྔགས་ཐུང་ལྔ་པོའི་མཐར། སྡིག་པ་དང་སྒྲིབ་པ་ཐམས་ཅད་རཀྵ་རཀྵ། ཞེས་སོགས་གོང་བཀྲུ་བྱབ་ཀྱི་སྔགས་རྣམས་ལ་རཀྵ་ཞེས་འདོན་པ་སྤོའོ། །རྒྱས་པར་སྐབས་འདིར་རིག་གཏད་མཛད་ཀྱང་བསྡུས་པའི་སྐབས་འདིར་མི་དགོས། མཐར་ཁ་ཟས་ཀྱིས་བསྲུང་བ་ནི། འབྲང་རྒྱས་དཀར་པོ་སྦྱིན་པའམ་འོ་མ་ལ་སྨན་སྣ་བཏབ་པ་ཁར་སྦྱིན་ཏེ། སངས་རྒྱས་རྣམ་གཟིགས་གཟི་བརྗིད་དང་། །གཙུག་ཏོར་ཅན་གྱི་སྟོབས་རྣམས་དང་། །ཐམས་ཅད་སྐྱོབ་ཀྱི་བདེན་ཚིག་དང་། །ལོག་དད་སེལ་གྱི་ཏིང་འཛིན་དང་། །གསེར་ཞེས་བྱ་བའི་ཡེ་ཤེས་དང་། །འོད་སྲུང་ཀྱི་ནི་རྫུ་འཕྲུལ་དང་། །ཤཱཀྱ་སེང་གེའི་མཐུ་རྣམས་ཀྱིས། །སྨན་རྣམས་བདུད་རྩིར་འགྱུར་བར་ཤོག །རླུང་ལས་གྱུར་དང་མཁྲིས་ལས་གྱུར། །བད་ཀན་གྱུར་དང་འདུས་ལས་གྱུར། །ནད་རྣམས་ཐམས་ཅད་རབ་བཅོམ་སྟེ། །ཁྱེད་ལ་རྟག་ཏུ་བདེ་ལེགས་ཤོག །དེ་ལ་ནི་ཁ་ཟས་ཀྱིས་སྲུང་བ་ཞེས་ཟེར་ཏེ་དགའ་སྟོན་གྱི་ཚུལ་ལོ། །བདེན་པ་དང་བདེན་པའི་ཚིག་གང་གིས་སེམས་ཅན་རྐང་མེད་པའམ། རྐང་པ་གཉིས་པའམ། རྐང་པ་བཞི་པའམ། རྐང་མངས་སམ། གཟུགས་ཅན་ནམ། གཟུགས་ཅན་མ་ཡིན་པའམ། འདུ་ཤེས་ཅན་ནམ། འདུ་ཤེས་ཅན་མ་ཡིན་པའམ། འདུ་ཤེས་མེད་འདུ་ཤེས་མེད་མིན་གྱི་སེམས་ཅན་ཇི་སྙེད་པ་དེ་དག་ལས་དེ་བཞིན་གཤེགས་པ་མཆོག་ཅེས་བྱ་བ་དང་། བདེན་པ་དང་བདེན་པའི་ཚིག་གང་གིས། འདུས་བྱས་དང་འདུས་མ་བྱས་ཀྱི་ཆོས་གང་ཇི་སྙེད་ཡོད་པ་དེ་དག་གི་ནང་ནས་འདོད་ཆགས་དང་བྲལ་བ་མཆོག་ཅེས་བྱ་བ་དང་། བདེན་པ་དང་བདེན་པའི་ཚིག་གང་གིས། ཚོགས་པའམ། འདུས་པའམ། མང་པོའམ། འཁོར་ཇི་སྙེད་ཡོད་པ་དེ་དག་གི་ནང་ནས་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་མཆོག་ཅེས་བྱ་སྟེ། བདེན་པ་དང་བདེན་པའི་ཚིག་དེ་རྣམས་ཀྱིས་བདག་ཅག་དཔོན་སློབ་ཡོན་མཆོད་རྣམས་ལ་བསྲུང་བར་བྱའོ། །ཡོངས་སུ་བསྐྱབ་པ་དང་། ཡོངས་སུ་གཟུང་བ་དང་། ཡོངས་སུ་བསྐྱང་བ་དང་། ཞི་བ་དང་། བདེ་ལེགས་སུ་འགྱུར་བར་བྱའོ། །མཚམས་གཅད་པར་བྱའོ། །འབྱུང་པོ་ཐམས་ཅད་བཟློག་པར་བྱའོ། །གཟི་བརྗིད་འཕྲོག་པ་རྣམས་བཟློག་པར་བྱའོ། །ནད་རིགས་བཞི་རྒྱ་རྩ་བཞི་ཟད་པར་གྱུར་ཅིག མེད་པར་གྱུར་ཅིག ཞི་བར་གྱུར་ཅིག རབ་ཏུ་ཞི་བར་གྱུར་ཅིག ཅེས་པ་ནི་བདེན་སྟོབས་བརྗོད་པས་བསྲུང་བའོ། །དེ་ནས་རང་ངམ་བསྒྲུབ་བྱ་ལ་མེ་ཏོག་འཐོར་ཏེ། སྟོན་མཆོག་དམ་པ་སོགས་དཀོན་མཆོག་གསུམ་གྱི་ཤིས་བརྗོད། འབྱུང་པོ་གང་དག འདིར་ནི་རྒྱལ་བ་སོགས་བརྗོད་དེ་བཀྲ་ཤིས་བརྗོད་པས་བསྲུང་། བསྔོ་སྨོན་བྱས་ལ་གྲོལ། སློབ་དཔོན་གྱིས་མདུན་བུམ་གྱི་ལྷ་ལ་མཆོད་བསྟོད། བཟོད་གསོལ། ནོངས་བཤགས་ཡིག་བརྒྱ་བཟླ། རྟེན་ཡོད་ན་ཡེ་ཤེས་པ་བརྟན་བཞུགས་དང་། མེད་ན་གཤེགས་གསོལ་བྱ། དམ་ཚིག་པ་རང་ལ་བསྡུ། སྨོན་ལམ་དང་བཀྲ་ཤིས་བྱའོ། །ཞེས་པ་འདིའང་རྗེ་བླ་མ་ཐམས་ཅད་མཁྱེན་གཟིགས་འཇམ་དབྱངས་མཁྱེན་བརྩེའི་དབང་པོའི་དགོངས་པ་སྐོང་བའི་སླད་དུ་རྨོངས་རྟུལ་འདུ་གསུམ་པ་ཀརྨ་ངག་དབང་ཡོན་ཏན་རྒྱ་མཚོས་ཤིན་ཏུ་ཁུངས་བཙུན་པའི་གོང་མའི་ལེགས་བཤད་ལ་བརྟེན་ནས་དག་གསལ་སྙིང་པོར་བྲིལ་ཏེ་ཙཱ་འདྲ་རིན་ཆེན་བྲག་གི་དབེན་གནས་སུ་སྦྱར་བ་དགེ་ལེགས་འཕེལ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།